ብሔራዊ ባንክ የወጋገን ባንክ ምክትል ፕሬዚዳንት ሹመት አፀደቀ
በዳዊት እንደሻውወጋገን ባንክ አቶ ደሳለይ እንበዛ በምክትል ፕሬዚዳንትነት እንዲሾሙለት ያቀረበውን ጥያቄ ብሔራዊ ባንክ አፀደቀ፡፡ አቶ ደሳለይ በምክትል ፕሬዚዳንትነት የአገልግሎት ክዋኔ ዘርፉን ይመራሉ፡፡በሹመቱ መሠረት አቶ ደሳለይ ከአሁን በፊት በቦታው የነበሩትን አቶ አሰፋ ተፈራን ይተካሉ፡፡ ከአሁን ቀደም ቦታውን ሲመሩት የነበሩት አቶ አሰፋ፣ ከአንድ ወር በፊት ከቤተሰብ ጋር በተያያዙ የግል ምክንያቶች መልቀቃቸው ታውቋል፡፡አቶ አሰፋ በምክትል ፕሬዚዳንትነት ላለፉት ሁለት ዓመታት ቆይተዋል፡፡ ሹመታቸውም ወጋገን ባንክ አጠቃላይ የአስተዳደር መዋቅረ ለውጥ ካደረገ በኋላ የመጣ ነው፡፡የአስተዳደር መዋቅር ለውጡ ዲሎይት በተባለው ዓለም አቀፍ አማካሪ ኩባንያ አማካይነት ከተደረገ ጥናት በኋላ የመጣ ሲሆን፣ የመዋቅር ለውጡም ድሮ ያልነበሩ የምክትል ፕሬዚዳንትነት ቦታዎችን አስተዋውቋል፡፡ በዚህም መሠረት የኮርፖሬት፣ የኢንፎርሜሽን ቴክኖሎጂ፣ የአገልግሎት ክዋኔ፣ እንዲሁም የድጋፍ ዘርፎች በምክትል ፕሬዚዳንቶች እንዲመሩ ተዋቅረዋል፡፡ ከዚህ በፊት ባንኩ ሁለት የምክትል ፕሬዚዳንት ቦታዎች እንደነበሩት ይታወሳል፡፡አሁን የተሾሙት አቶ ደሳለይ ከአሁን ቀደም በባንኩ የተለያዩ ኃላፊነቶች ለአሥር ዓመታት ያገለገሉ ናቸው፡፡ ለባለፉት አራት ዓመታት ደግሞ የብድር ግንኙነት ዳይሬክተር ሆነው ሠርተዋል፡፡በተጨማሪም የወጋገን ሽሬ እንዲሁም ተክለ ሃይማኖት (አዲስ አበባ) ቅርንጫፍ ኃላፊ ሆነው በተለያዩ ጊዜያት ሠርተዋል፡፡በ30ዎቹ መጨረሻ የዕድሜ ክልል የሚገኙትና የሦስት ልጆች አባት የሆኑት አቶ ደሳለይ አሁን ባገኙት ሥልጣን መሠረት የዓለም አቀፍ ባንኪንግን፣ የቅርንጫፎችንና ከብድር ጋር የተገናኙ ሥራዎችን በዋናነት ይመራሉ፡፡በ1990 ዓ.ም. መጀመርያ በ16 ባለአክሲዮኖች በ30 ሚሊዮን ብር የተከፈለ ካፒታል የተመሠረተው ወጋገን ባንክ፣ በሰኔ 2008 ዓ.ም. ባወጣው ሪፖርት መሠረት የተከፈለ ካፒታሉ 1.7 ቢሊዮን ብር ደርሷል፡፡በአሁን ወቅት ባንኩ 2,349 የአክሲዮን ባለቤቶች አሉት፡፡ ዋና መሥሪያ ቤታቸውን በአሁኑ ወቅት እየገነቡ ከሚገኙት ባንኮችና ኢንሹራንስ ኩባንያዎች መካከል አንዱ የሆነው ወጋገን ባንክ፣ እስካሁን ለዋና መሥሪያ ቤቱ ሕንፃ ግንባታ ወደ አንድ ቢሊዮን ብር ውጪ አውጥቷል፡፡አብዛኛው ሥራ የተጠናቀቀለት የባንኩ ዋና መሥሪያ ቤት ሕንፃ በቀጣዩ ዓመት ሙሉ ለሙሉ ይጠናቀቃል ተብሎ ይጠበቃል፡፡ 